PROTOKOLL FRA VEDTAKSMØTE  I REGIONAL JERVENEMND FOR NORD-NORGE SAMT NORD-TRØNDELAG. 

STATENS HUS BODØ 19-20.08.2002

Tilstede:

Medlemmer

Balsfjord kommune: John Helge Steinnes (leder)

Steigen kommune: Arne Marhaug (nesteleder)

Grane kommune: Trond Brennhaug

Alta kommune:  John Håvard Haukedal (vara for Bjørn Vidar Johnsen)

Tana kommune: Marianne Balto Henriksen

Meldt forfall

Røyrvik kommune: Magnar Namsvatn og Snorre Johansen (varamedlem). Namsvatn deltok i møtet over telefon.

Sekretariat

Cathrine Henaug, Fylkesmannen i Troms

Observatører

Eldrid Nedrebø, rovviltkonsulent, Fylkesmannen i Nordland

Tore Vatne, seksjonsleder naturforvaltning, Fylkesmannen i Nordland

Jostein Øvervatn, landbruksavdelingen, Fylkesmannen i Nordland

Knut Morten Vangen, rovviltkonsulent Fylkesmannen i Finnmark

Lars Bendik Austmo, rovviltkonsulent, Fylkesmannen i Nord-Trøndelag

Dagsorden for møtet

Mandag 19.08.2002

Sak  1 /02  Godkjenning av dagsorden og møteinnkalling

                  Leder orienterer om mottatte skriv og representasjoner nemndas leder har vært på.

Sak  2 /02  Div. orienteringer fra fylkesmennene

                   - bestandsregistrering av jerv i 2002

- avgang av jerv i jaktåret 2001/2002

- registrerte jervskader på bufe og tamrein i 2002

Sak 3 /02   Lisensjakt på jerv 2002/2003. Sekretariatets innstilling til kvoter i     

                  kvotejaktområder. Fylkesmennene redegjør for Deres fylker.

Tirsdag 20.08.2002

Sak 4 /02  Jervenemnda fatter vedtak om lisensjaktkvote på jerv 2002/2003, i hvilke områder den kan foregå og fordeling av kvote på de ulike områdene.

Sak 5 /02  Jervenemnda fastsetter eventuelle andre villkår for deltakelse i lisensjakta 

                 2002/2003

Sak 6 /02  Eventuelt

Sak 7 /02 Neste møte

Dagsorden

Leder ønsket velkommet og åpnet møtet. Tore Vatne fra miljøvernavdelingen hos Fylkemannen i Nordland ønsket velkommen til Bodø.

Sak 1 /02   

Ingen merknader til saksliste og innkalling

Møteinnkalling og saksliste ble godkjent

Leder orienterte om mottatte skriv og representasjoner han hadde vært på.

Sak 2/ 02 

Finnmark

Knut Morten Vangen fra Fylkesmannen i Finnmark redegjorde for situasjonen i  

Finnmark. 

Finnmark har til sammen brukt 950.000 kr. på jervehi registrering i 2002. Fylkesmannen utfører store deler av registreringen.

Finnmark har 2 dokumenterte og 2 antatte ynglinger. Basert på dette har Finnmark en minimums vinterbestand på 47 jerv. 

Kjent avgang på jerv siste jaktår er 6 jerv. Ingen jerv skutt så langt i jaktsesongen 2002/2003.

Finnmark har hatt en nedgang på 40% på tap av tamrein siste reindriftsår. Tapene på sau er fortsatt for store.

Troms

Cathrine Henaug fra Fylkesmannen i Troms redegjorde for situasjonen i  

Troms.

3 ynglinger som er dokumentert i Troms og 3 som er antatt, ynglingene er lokalisert i midt- og Nord-Troms. 

Gode bestandsdata for Nord-Troms etter omfattende sporingsaksjon i vinter. Tidlig vår og lite snø vanskeliggjorde registrering av jervehi. 

Avgang av 12 jerv i jaktåret 2001/2002 i Troms. Tapet av rein i fylket har ikke økt siden forrige sesong. Det er ikke meldt om store skader på sau hittil i sesongen.

Nordland

Eldrid Nedrebø, Tore Vatne og Jostein Øvervatn fra fylkesmannen i Nordland redegjorde for situasjonen i  Nordland.

11 ynglinger funnet. 3 i region 3 og 4, 5 ynglinger i region 2 og 3 i region 1. Jaktåret 2001/2002 ble det registrert 5 avganger av jerv i fylket. Hittil i dette jaktår er det registrert en avgang på 4 dyr.

Nordland har hatt nedgang i tapene av sau på beite, mens tapene av rein fortsatt er for store.

Problemer med tap av sau til jerv i enkelte områder denne beitesesongen.

Nord-Trøndelag

Lars Bendik Austmo fra fylkesmannen i Nord-Trøndelag redegjorde for situasjonen i  Nord-Trøndelag.

Fylket har kun en yngling av jerv dette året, på til sammen 13 kjente lokaliteter. Sporlogger fra bestandsregistreringen viser aktivitet av jerv i områder der man har  hatt store tap. 

Nord-Trøndelag har 1 kjent avganger på jerv siste jaktår. 

Det har vært en nedgang på 40% i utbetalingen på tap av rein, og nedgang i antall dyr søkt erstattet. Det har også vært nedgang i antall søknader og antall dokumentasjoner.

Sak 3 /02  Fylkesmennenes forslag 

Finnmark

Fylkesmannen foreslår en total kvote på 10 jerv i Finnmark. 8 av disse fordeles på 5 lisensområder ved jaktstart, i tillegg foreslås det en frikvote på 2 dyr som fordeles av Fylkesmannen i samråd med nemndas leder i løpet av lisensjaktperioden. 

Lisensområde 1 (1 dyr): Alta og Loppa kommuner, Kvalsund kommune sør for RV 94 og E6 og Porsanger kommune vest for E6.

Lisensområde 2 (1 dyr): Kautokeino kommune og Karasjok kommune vest for E6.

Lisensområde 3 (1 dyr): Kvalsund kommune nord for RV 94 og E6, Måsøy og Nordkapp kommuner, Porsanger kommune nord for E6 og nord for RV 98, Lebesby kommune nord for RV 98 og Gamvik kommune. 

Lisensområde 4 (3 dyr): Karasjok kommune nord for Karasjok tettsted (avgrenset av E6 i vest og øst), Porsanger kommune øst for E6 og sør for RV 98, Lebesby kommune sør for RV 98 og Tana kommune. 

Lisensområde 5 (2 dyr): Berlevåg, Båtsfjord, Vardø, Vadsø, Nesseby og Sør-Varanger kommuner. 

Forut for fjorårets lisensjakt ble det foretatt en endring av lisensjaktområdene som bedre sto i sammenheng med de forvaltningsmål vi har satt oss i ”Forvaltningsplan for bjørn, jerv, gaupe, ulv og kongeørn i Finnmark”. Fylkesmannen foreslår å bruke de samme områdene under årets jakt. Ved bruk av fridyr og muligheten til å slå sammen områder er vi også sikret den nødvendige fleksibiliteten i forhold til å ta hensyn til skadesituasjonen utover i lisensjaktperioden. 

Troms

Fylkesmannen foreslår en kvote på 9 jerv innenfor lisensjaktområder i Troms og nordlige deler av Nordland for sesongen 2002-2003 med følgende fordeling på områder:

Lisensområde 1 Sør-Troms/ Nordland: Kommunene Skånland, Gratangen, Lavangen, Salangen (sør og vest for Sagfjorden og Salangselva) og Bardu vest for Salangselva og Stordalselva. 1-jerv
Dette området utgjør sammen med Tjeldsund, Evenes og Narvik nord for Rombaken et felles 

kvoteområde over fylkesgrensa til Nordland.  Lisensjakta administreres av Fylkesmannen i 

Troms. 

Lisensområde 2 Midt-Troms: Kommunene Salangen nord  og øst for Salangselva/Sagfjorden, Dyrøy, Sørreisa, Lenvik fastland, Bardu øst for Salangselva og Stordalselva (unntatt indre deler) og Målselv vest for Målselva og Barduelva (unntatt indre deler). 1-jerv
Lisensområde 3 Mauken, Malangshalvøya, Stuoranjarga og Lyngenhalvøya: Kommunene Målselv (nord og øst for Målselva), Balsfjord, Lyngen, Tromsø (fastland) og den delen av Storfjord kommune som ligger på Lyngenhalvøya. 1-jerv
Lisensområde 4 Nord-Troms: Kommunene Storfjord (unntatt den del av Storfjord som ligger på Lyngenhalvøya), Kåfjord, Nordreisa og Kvænangen. 3-jerv
Lisensområdene er tilsvarende som i lisensjakta 2001/2002.

Restkvoten på 3 jerv fordeles av fylkesmannen i samråd med nemndas leder senere i jakta avhengig av lisensjaktas forløp (hvor jerv felles og hvilke dyr som er felt) og skadebildet på sau beitesesongen 2002 og skader på rein utover i lisensjakta. I utgangspunktet bør området i Nord-Troms prioriteres ved tildeling av fridyr.

Nordland

Fylkesmannen i Nordland foreslår en kvote på inntil 8 jerv innenfor lisensområder i Nordland fylke. 

Lisensområder for jakt på jerv

Fylkesmannen mener det bør åpnes for lisensjakt i følgende områder (se også vedlagte kartskisse).

Område N4:

Evenes kommune, Tjeldsund kommune og den del av Narvik kommune som ligger nord for jernbanelinja fra Narvik til riksgrensa.

Vi ønsker at dette skal være felles lisensjaktområde med Troms, jf tidligere år.

Område N3:

Narvik kommune sør for jernbanelinja fra Narvik til riksgrensa, Ballangen kommune, Tysfjord kommune, Hamarøy kommune, Steigen kommune, Sørfold kommune, Bodø kommune nord for Saltenfjorden, Fauske kommune nord for Sulitjelmavassdraget-Norddalen -Blåmannsisen. Øyer er ikke med.

Område N2:

Fauske kommune sør for Sulitjelmavassdraget-Norddalen-Blåmannsisen, Bodø kommune sør for Saltenfjorden, Saltdal kommune, Skjerstad kommune, Beiarn 

kommune, Gildeskål kommune, Meløy kommune, Lurøy kommune, Rødøy kommune, Nesna kommune, Rana kommune vest og nord for Ranafjorden-E6-Virvassdalen. Øyer er ikke med.

Område N1:

Rana kommune øst og sør for Ranafjorden-E6-Virvassdalen, Hemnes kommune, Grane kommune, Hattfjelldal kommune, Vefsn kommune, Leirfjord kommune, Vevlestad kommune, Sømna kommune, Brønnøy kommune og Bindal kommune. Øyer er ikke med.

Fordeling av kvote

Fylkesmannen ønsker at lisensområde N4 bør slås sammen med Troms fylke som tidligere år, og at det jaktes på kvote som administreres av Fylkesmannen i Troms. 

Videre foreslår vi følgende fordeling av jerv ved lisensjaktstart:

Område N3: 2 dyr

Område N2: 2 dyr

Område N1: 1 dyr.

Vi ønsker at 3 dyr (”fridyr”) ikke fordeles ved lisensjaktstart, men at disse kan fordeles av Fylkesmannen i Nordland i samråd med leder i nemnda avhengig av skadesituasjonen på rein og sau, felte jerv og bestandssituasjonen for jerv.
Nord-Trøndelag

Med grunnlag i en totalvurdering av foreliggende kunnskap om reproduksjon og bestandsestimat hos jerv, omfanget av jerveskader på rein og sau og omfang og gjennomføring av reindrift i områdene, finner fylkesmannen grunnlag for å tilrå uttak av inntil 3 jerver i lisensjaktperioden 2002/2003, fordelt på tre nærmere definerte lisensjaktområder.

Lisensjaktområde 1, kvote: 1 jerv.

Området avgrenses av E6 i vest, fylkesgrensa mot Sør-Trøndelag i sør, riksgrensa i øst og Holden, Grønningen, Imsdalen til Snåsavatnet i nord. Området omfatter/berører kommunene Meråker, Stjørdal, Levanger, Verdal, Steinkjer og Snåsa. Området omfatter reinbeitedistriktene Færen og Skjækerfjell og deler av Essand reinbeitedistrikt (Sør-Trøndelag)

 Lisensjaktområde 2, kvote: 1 jerv.

Området avgrenses av E6 i vest, Holden, Grønningen, Imsdalen til Snåsavatnet i sør, riksgrensen i øst og fylkesgrensa mot Nordland i nord. Området omfatter/berører kommunene Snåsa, Lierne, Grong, Røyrvik og Namsskogan. Området omfatter Låarte reinbeitedistrikt og deler av Østre-Namdal reinbeitedistrikt.

Lisensjaktområde 3, kvote: 1 jerv.

Området avgrenses av fylkesvegen Gartland til Høylandet i sør, rv 17 fra Høylandet til Saltbotnkorsen til Nordlandsgrensa i vest, fylkesgrensa mot Nordland i nord og E6 i øst. Området berører kommunene Grong, Namsskogan, Høylandet og Nærøy. Området omfatter deler av reinbeitedistriktene Vestre Namdal og Bindal/Kapfjell (Nordland).

Forslaget innebærer at hele lisensjaktområdet blir liggende i Nord-Trøndelag fylke og forvaltes av fylkesmannen i Nord-Trøndelag.
Sak 4/02 Nemnda fatter vedtak

FINNMARK

Nemnda fatter enstemmig vedtak om en kvote på 11 dyr. Fra jaktstart tildeles 8 dyr mens 3 dyr holdes igjen på frikvoten. Nemnda ønsker at fridyrene fortrinnsvis skal brukes i kroniske skadeområder, og områder langs kysten (kalvingsområder for rein og saubeiteområder) spesielt for å unngå nyetablering. Nemnda er av den oppfatning at kvoten ikke vil gå ut over målsetningen for bestanden av jerv. Nemnda ser med bekymring på tapene av rein og sau og mener at uttak av jerv er det som må til for å få ned tapene. Nemnda peker også på uttaket som har vært i Vest-Finnmark hvor tapene er redusert. Lisensområdene og fordeling innen lisensområdene følger innstilling til fylkesmannen.

TROMS

Nemnda fatter enstemmig vedtak om en kvote på 14 dyr. Fra jaktstart tildeles 10 dyr mens 4 dyr holdes igjen på frikvoten. Lisensområde 1 tildeles 1 dyr,  lisensområdene 2, 3 og 4 tildeles 3 dyr hver fra jaktstart. Nemnda legger vekt på at tapene ikke har gått ned i lisens område 4 i Nord-Troms til tross for at kvoten er tatt ut og antar at kvoten på 3 ikke er tilstrekkelig. Nemnda uttrykker bekymring for skadesituasjonen nord i fylket og peker spesielt på Nordreisa. Nemnda ønsker at frikvoten blir prioritert i dette området og i andre kroniske skadeområder i fylket. I lisensområde 2 har man Bardu øst, Kletten, Hjerttind og Fagerfjell som nemnda ønsker å peke spesielt på som kroniske skadeområder som må følges opp. Likeledes i lisensområde 3 ønsker nemnda å peke på områder som Mauken, Indre Balsfjord og Malangshalvøya som områder som må følges opp. Nemnda ønsker fortsatt å holde indre deler av Troms stengt for jakt. Lisensområdene er i tråd med innstillingen til fylkesmannen.

NORDLAND

Nemnda fatter enstemmig vedtak om en kvote på 10 dyr. Fra jaktstart tildeles 6 dyr mens 4 dyr holdes igjen på frikvoten. Dyrene fordeler seg som følger; lisensområdene 1, 2 og 3 har hver 2 dyr. I Nordland uttrykker nemnda bekymring for de store tapene på rein og peker spesielt på området som grenser opp mot Nord-Trøndelag, hvor det i Nord-Trøndelag ikke er tatt ut jerv de siste årene. Nemnda mener at bestanden på jerv er levedyktig og at tapene ikke er tilstrekkelig redusert. Nemnda vedtar samme inndeling av lisensområder som i fjor og område N4 administreres fra Troms. 

NORD-TRØNDELAG

Nemnda fatter enstemmig vedtak om en kvote på 5 dyr. Fra jaktstart tildeles 4 dyr, 2 dyr til lisensområde 1, 1 dyr til område 2 og et dyr til område 3 mens 1 dyr holdes igjen på frikvoten. Nemnda er bekymret for området sør i fylket hvor det har vært store tap av sau lokalt.

Nemnda fatter også enstemmig vedtak om å utvide områdeavgrensningen til lisensområde 3 til å gjelde også området vest for E-6 (resten av Nord-Trøndelag), lisensområde 1 og 2 følger innstillingen fra fylkesmannen. Lisensområde 3 bør har prioritet ved tildeling av frikvoten, da man ikke ønsker etablering av jerv i disse områdene.

Bakgrunnen for vedtakene om kvoten i fylkene ligger i at nemnda mener at man ikke har nådd målsetningen om at tapene på beitedyr i de respektive fylkene skal reduseres. Nemnda mener derimot at man i alle fylkene har nådd målsetningen om levedyktige bestander av jerv.

GENERELT FOR ALLE FYLKER.

Nemnda fattet enstemmig vedtak om at det ved utsendelse av lisens skal vedlegges en oversikt fra den respektive fylkesmann med oversikt over områder med skader på sau og rein i fylket. Lisensjegere oppfordres til at jakta skal styres til områder med store tap og at jakta utøves i samråd med berørte rein og sau eiere.

Det er knyttet stor usikkerhet til bestandsestimatene i alle fylkene da tidlig vår og rask snøsmelting har gjort det vanskelig å drive registreringsarbeid.

Nemnda vedtok at det må gis vilkår for jakta slik at hele kvoten kan tas ut. Hvis man ser at det ikke lykkes å ta ut jerv i ønskede områder, oppfordrer vi de respektive fylkesmennene til aktivt å gå inn med skadefelling i disse områdene. Dette med bakgrunn i Innstilling nr. 301 1996/1997 hvor Stortinget sa: ”Komiteen er av den oppfatning at jervebestanden  fra Nord-Trøndelag og nordover kan forvaltes like godt uten å ha et kjerneområde, hvor en regulerer bestanden gjennom lisensjakt og skadeuttak”.

Fylkesmennene oppfordres til å ta i bruk Statens Naturoppsyn i forbindelse med skadefellinger, da det er viktigere å ta ut skadevoldere enn å legge til rette for lokale jegere. Fylkesmennene oppfordres aktivt til å bruke skadefelling under lisensjakta.

Endring av grenser for lisensjaktområder og stans av jakta i enkeltområder, deler av enkelte områder eller hele fylker kan gjøres av fylkesmennene i samråd med nemndas leder. Ved uenighet mellom fylkesmennene og nemndas leder skal nemndas leder ta dette opp med medlemmene i nemnda.

Nemnda ønsker at fylkesmennene skal se på muligheten for å sende ut tilbakemeldingsskjema til lisensjegerne i slutten av jakta. På denne måten håper man å øke svarprosenten fra jegerne. 

Sak 5/02  

Nemnda fattet enstemmig vedtak om følgende vilkår for deltagelse i lisensjakta 2002/2003.

For lisensjakt i Nordland, Troms, Finnmark og Nord-Trøndelag kreves det at jegerne har bostedsadresse i et av de nevnte fylkene. Som begrunnelse viser nemnda til Innst. S. nr 301 - 1996-97 Innstilling fra energi og miljøkomiteen om rovviltforvaltning ”komiteen er kjent med at det i deler av landet har vært vanskelig å ta ut hele kvoten i forbindelse med gaupejakta. Komiteen mener det er viktig å få utdannet og skolert nye jegere som kan brukes både til skadeuttak og kvote/lisensjakt. Bestandsregulering er avhengig av at vi har kvalifiserte jegere. Nemnda anser at bruk av jegere med lokal tilknytning er den beste måte å oppnå dette på.

Fylkesmennene gis anledning til å bruke skjønn ved vurdering av om utelatelse fra rapportering av lisensjaktresultatet foregående år skal medføre nektelse av utstedelse av lisens for 2001/2002 

 Sak 6/02 Eventuelt  

Nemnda fattet enstemmig vedtak om at sekretariatet skal forfatte et skriv til departementet hvor det vises til tidligere sendte brev angående bevilgninger til å delta på møter i Rovviltutvalgene i fylkene. Nemnda ønsker å stille med en representant på møtene i de respektive fylkene. Denne budsjettsituasjonen må avklares raskt, da invitasjon allerede er sendt ut til medlemmer av jervenemnda i Finnmark.

Sak 7/02  Neste møte

Et eventuelt telefonmøte vil bli satt til mandag 23.09.02 før lunsj. 

Møtet ble hevet ca kl 1130

John Helge Steinnes


Leder        







Arne Marhaug










Nestleder

